HU Az Európai Unió Hivatalos Lapja C 188/19

A TANÁCS 2005/…/IB HATÁROZATA

[…]

a tagállamok bűnüldöző szervei által külföldre kiküldött összekötő tisztviselők közös alkalmazásáról szóló 2003/170/IB határozat módosításáról

(2005/C 188/12)

AZ EURÓPAI UNIÓ TANÁCSA,

tekintettel az Európai Unióról szóló szerződésre, és különösen annak 30. cikke (1) bekezdésének a), b) és c) pontjára, 30. cikke (2) bekezdésének c) pontjára és 34. cikke (2) bekezdésének c) pontjára,

tekintettel Nagy-Britannia és Észak-Írország Egyesült Királyságának kezdeményezésére (1),

tekintettel az Európai Parlament véleményére (2),

mivel:

a 2003/170/IB tanácsi határozat (3) végrehajtásának értékelését követően a határozat bizonyos rendelkezéseit módosítani kell az információknak az Europol-egyezménnyel (4) összhangban történő továbbítása céljából külföldre kiküldött Europol összekötő tisztviselők tagállamok általi alkalmazásával kapcsolatos jelenlegi gyakorlat figyelembevétele érdekében, valamint az összekötő tisztek üléseire vonatkozó kezdeményezésre tekintettel,

A KÖVETKEZŐKÉPPEN HATÁROZOTT:

1. cikk

A 2003/170/JHA tanácsi határozat módosítása

A 2003/170/IB határozat a következőképpen módosul:

1. Az 1. cikk (1) bekezdése a következő albekezdéssel egészül ki: „E határozatban az »Europol összekötő tisztviselő« az Europol olyan alkalmazottja, akit az Europol egy vagy több harmadik országba vagy nemzetközi szervezethez küldött ki külföldre ezen országok hatóságai vagy e nemzetközi szervezetek és az Europol közötti együttműködésnek a közöttük történő információcsere megkönnyítése révén való támogatása és összehangolása céljából.”.

2. Az 1. cikk (2) bekezdése a következő albekezdéssel egészül ki: „E határozat nem sérti az Europol összekötő tisztviselőinek az Europol-egyezmény keretében, annak végrehajtási rendelkezéseiben, valamint az Europol és az érintett harmadik ország vagy nemzetközi szervezet között megkötött együttműködési megállapodásokban meghatározott feladatait.”.

3. A 4. cikk (1) bekezdése a következő mondattal egészül ki: „Ilyen üléseket bármely más tagállam kezdeményezésére, de különösen azon tagállamok kezdeményezésére is lehet tartani, amelyek egy adott országban vagy régióban mint az uniós együttműködés »vezető nemzete« járnak el.”.

4.) A 8. cikk a következő bekezdésekkel egészül ki: „(3) A tagállamok a nemzeti joggal és az Europol-egyezménnyel összhangban a megfelelő információk cseréje érdekében harmadik országokba vagy nemzetközi szervezetekhez kiküldött Europol összekötő tisztek alkalmazására irányuló megkereséssel fordulhatnak az Europolhoz. A megkereséseket az Europol-egyezménnyel összhangban a tagállamok nemzeti egységein keresztül az Europolnak kell címezni. (4) Az Europol biztosítja, hogy harmadik országokba vagy nemzetközi szervezetekhez kiküldött összekötő tisztviselői az Europol-egyezmény szerint az Europol hatáskörébe tartozó, a tagállamokat súlyosan fenyegető bűncselekményekre vonatkozó információkkal látják el az Europolt. Az ilyen információkat az Europol-egyezménnyel összhangban a nemzeti egységeken keresztül kell továbbítani az érintett tagállamok hatáskörrel rendelkező hatóságainak.”.

2. cikk

Alkalmazás Gibraltárra

Ezt a határozatot alkalmazni kell Gibraltárra.

3. cikk

Hatálybalépés

Ez a határozat tizennégy nappal az Európai Unió Hivatalos Lapjában való kihirdetését követően lép hatályba.

Kelt, a Tanács részéről az elnök ...

(1) HL C

(2) HL

(3) HL L 67., 2003.3.12., 27. o.

(4) HL C 316., 1995.11.27., 1. o.